SET ปิดเช้าลบ 4.66 จุด ตลาดแกว่งแคบ รับแรงกดดันหลังราคาน้ำมันปรับลง
SET ปิดเช้าลบ 4.66 จุด หรือ 0.30% มาที่ 1,564.69 จุด มูลค่าซื้อขายที่ 19,692.41 ล้านบาท บ่ายคาดดัชนีหุ้นไทยยังแกว่งตัวในกรอบแคบ ยังมีแรงกดดันจากการย่อตัวของราคาน้ำมัน ลุ้นแรงหนุนจาก Fund Flow แนวต้าน 1,575-1,580 แนวรับในกรอบ 1,565-1,560 จุด
22 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (22 เม.ย.) ลบ 4.66 จุด หรือ 0.30% มาที่ 1,564.69 จุด สูงสุดที่ 1,571.50 จุด ต่ำสุดที่ 1,563.74 จุด มูลค่าซื้อขายที่ 19,692.41 ล้านบาท
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึง ตลาดหุ้นไทยช่วงเช้าที่ผ่านมาแกว่งตัวในกรอบแคบอิงแดนลบ เนื่องจากหุ้นกลุ่มพลังงานและปิโตรเคมีปรับตัวลง หลังได้รับแรงกดดันจากราคาน้ำมันในตลาดโลกมีการปรับตัวลง ขณะที่ผลประกอบการดำเนินงานในไตรมาส 1/58 ของกลุ่มธนาคารพาณิชย์ที่ออกมาทั้งหมดแล้วนั้นไม่ได้มีสิ่งที่เกินกว่าการคาดการ
ส่วนตลาดหุ้นอื่นในภูมิภาคบางประเทศอยู่ในแดนบวก เช่น ตลาดหุ้นฮ่องกงและจีน แต่สำหรับตลาดบางประเทศเคลื่อนไหวในแดนลบ โดยเฉพาะตลาดหุ้นในกลุ่ม TIP ซึ่งปัจจัยที่มีผลส่วนหนึ่งมาจากราคาน้ำมันที่มีการปรับตัวลดลง
แนวโน้มการลงทุนบ่ายนี้ คาดว่าดัชนีหุ้นไทยยังแกว่งตัวในกรอบแคบจากการย่อตัวของราคาน้ำมันที่ยังคงกดดันตลาด แต่ยังมีแรงหนุน Fund Flow จากต่างชาติที่กลับเข้ามาซื้อมากขึ้นในช่วง 2-3 วันนี้ พร้อมให้แนวต้าน 1,575-1,580 แนวรับในกรอบ 1,565-1,560 จุด